Бързолети
Бързолетите (Apus) са род дребни птици от семейство Бързолетови (Apodidae), разред Бързолетоподобни (Apodiformes). Дължината на тялото им е между 15 и 20 cm, размаха на крилете 35-55 cm и тежат 30-100 гр. Оцветени са в еднообразни тъмни тонове, като понякога гушата и гърдите са по-светли. Нямат изразен полов диморфизъм. Летят изключително добре и с много висока скорост.

Разпространение 
Прелетни птици. В България се срещат следните 3 вида:
 Apus pallidus -- Блед бързолет
 Apus apus -- Черен бързолет
 Apus melba -- Алпийски (белогръд) бързолет

Начин на живот и хранене 
Прекарват почти целия си живот в полет. Кацат единствено по време на размножителния период когато мътят. Хранят се с дребни летящи насекоми, предимно комари и мушици, които улавят летейки с широко отворена човка, като в сакче. Нощем се издигат на около 2000 m височина и спят летейки, като леко забавят маховете на крилете си.

Размножаване 
Гнездят в скалисти местности, входове на пещери, високи сгради. Гнездото е изградено от слюнка и фина глина. Снасят 2, много рядко 3 бели сферични яйца, които мътят и двамата родители. Малките се излюпват слепи и безпомощни и ги хранят и двамата родители с насекоми. Годишно отглеждат едно люпило.

Допълнителни сведения 
В България и трите вида от рода са защитени.

В късно-плиоценското палеонтологично находище край гр. Вършец отпреди 2,25 млн. години от палеоорнитолога проф. Златозар Боев са открити костни останки от бараненски бързолет (Apus baranensis) – един от най-малките известни, както изкопаеми, така и съвременни бързолети в света.

Списък на видовете 
Род Бързолети
 Вид †Apus gaillardi
 Вид †Apus wetmorei
 Вид †Apus baranensis -- Бараненски бързолет
 Вид †Apus submelba
 Вид Apus acuticauda -- Черноопашат бързолет
 Вид Apus aequatorialis -- Пъстър бързолет
 Вид Apus affinis -- Малък бързолет
 Вид Apus alexandri -- Бързолет на Александър
 Вид Apus apus -- Черен бързолет
 Вид Apus balstoni -- Мадагаскарски бързолет
 Вид Apus barbatus -- Африкански бързолет
 Вид Apus batesi -- Бързолет на Бейтс
 Вид Apus berliozi -- Бързолет на Фордбс-Уотсън
 Вид Apus bradfieldi -- Бързолет на Брадфилд
 Вид Apus caffer -- Белоопашат бързолет
 Вид Apus horus -- Бързолет на Хорус
 Вид Apus melba -- Алпийски бързолет
 Вид Apus niansae -- Нианзки бързолет
 Вид Apus nipalensis -- Домашен бързолет
 Вид Apus pacificus -- Тихоокеански бързолет
 Вид Apus pallidus -- Блед бързолет
 Вид Apus toulsoni
 Вид Apus unicolor -- Едноцветен бързолет

Източници